Нормандия (регион)
Нормандия () е регион в северозападна Франция. Граничи с протока Ла Манш на север и запад, с Бретан на югозапад, с Пеи дьо ла Лоар на юг, с Център-Вал дьо Лоар и Ил дьо Франс на югоизток и с О дьо Франс на североизток. Административен център е град Руан.

Регионът е образуван през 2016 година с обединяването на Долна Нормандия и Горна Нормандия.

История

Хронология 
 5 век – заселване на франките. Нормандия е част от франкската държава.
 9 век – нашествия на норманите.
 от 911 до 1204 г. херцогство Нормандия (английско владение).
 1204 – отвоювана от френския крал Филип II (Франция) (1165 – 1223).
 1420 – анексирана от Англия.
 1468 – присъединена към Франция.

През Втората световна война 
На 6 юни 1944 г. американски, канадски и британски войски дебаркират в Нормандия и откриват втори фронт във войната срещу нацистка Германия. С това се поставя началото на операция Овърлорд, която остава най-големият морски десант, осъществяван някога. До окончателното овладяване на областта и изтласкването на германските войски дълбоко навътре във Франция и разчистването на пътя към Париж през август в нея участват над 2 млн. войници.

Макар и първоначалната атака да е извършена само от американци, канадци и британци, впоследствие в операцията се включват и австралийски, белгийски, чешки, гръцки, холандски, новозеландски, норвежки, полски и френски войници. Планирането на операцията започва още през януари 1943 г., но тя е забавена до средата на 1944 г. главно по стратегически причини. Докато Москва настоява за фронтална атака от запад срещу Хитлер, съюзниците предпочитат периферната война и през 1942 г. и 1943 г. осъществяват операциите в Северна Африка и Италия, изолирали Германия от ресурси и съюзници.

Бързото руско настъпление към сърцето на Европа обаче кара съюзниците да дебаркират във Франция и да открият втори фронт. Десантът се ръководи от ген. Дуайт Айзенхауер и ген. Бърнард Монтгомъри. Под тяхно командване са 47 дивизии – 21 американски и 26 от останалите съюзници. В дебаркирането участват 6000 плавателни съда, подкрепяни от въздуха от 12 000 самолета. Над немските позиции в подготовка за десанта са изсипани 5000 тона бомби. Истинският десант, осъществен между Кан и Шербур, е предшестван от две лъжливи маневри при Кале и в Норвегия.

Бележки

Външни препратки 
 Снимки от Нормандия